**Dôvodová správa**

**B. Osobitná časť**

**K čl. I**

**K bodu 1**

Navrhuje sa prechodné ustanovenie, podľa ktorého sa skúšky na odlišnosť, vyrovnanosť a stálosť (DUS) druhov poľnohospodárskych plodín podľa prílohy č. 3 časti A prvého bodu a druhého bodu k nariadeniu vlády Slovenskej republiky č. 50/2007 Z. z. o registrácii odrôd pestovaných rastlín v znení neskorších predpisov (ďalej len „nariadenie vlády“), ktoré sa začali do 31. decembra 2023, dokončia podľa znenia účinného do 31. decembra 2023.

**K bodu 2**

V nadväznosti na vykonávaciu smernicu Komisie (EÚ) 2023/1438 z 10. júla 2023, ktorou sa menia smernice 2003/90/ES a 2003/91/ES, pokiaľ ide o protokoly na skúšanie určitých odrôd poľnohospodárskych rastlinných druhov a druhov zeleniny (Ú. v. EÚ L 176, 11.7.2023) (ďalej len „vykonávacia smernica (EÚ) 2023/1438“) sa v prvom a druhom bode časti A v prílohe č. 3 k nariadeniu vlády aktualizujú protokoly na stanovenie odlišnosti, vyrovnanosti a stálosti Úradu spoločenstva pre odrody rastlín (CPVO) a metodiky na stanovenie odlišnosti, vyrovnanosti a stálosti Medzinárodnej únie na ochranu práv nových odrôd rastlín (UPOV), uvedených druhov poľných plodín a zelenín.

Navrhuje sa prebrať vykonávacia smernica (EÚ) 2023/1438, ktorá reaguje na vypracovanie nových a aktualizáciu existujúcich protokolov Úradu Spoločenstva pre odrody rastlín na stanovenie odlišnosti, vyrovnanosti a stálosti pre ustanovené druhy poľných plodín a zelenín, ako aj na vypracovanie nových a aktualizáciu existujúcich metodík Medzinárodnej únie na ochranu práv nových odrôd rastlín na stanovenie odlišnosti, vyrovnanosti a stálosti pre druhy poľných plodín a zelenín, na ktoré sa nevzťahujú protokoly Úradu Spoločenstva pre odrody rastlín.

V prílohách vykonávacej smernice (EÚ) 2023/1438 sú nesprávne uvedené slovenské botanické názvy niektorých druhov poľných plodín a zelenín, a preto sa v nariadení vlády navrhuje uvádzať ich správny slovenský botanický názov a zjednotiť tieto názvy s botanickým názvoslovím v Listine registrovaných odrôd Slovenskej republiky, a to takto:

1. **poľné plodiny – Časť A, Príloha I vykonávacej smernice (EÚ) 2023/1438**

* „Lolium multiflorum Lam.“ – mätonoh mnohokvetý, navrhuje sa uviesť správny názov „mätonoh mnohokvetý jednoročný a mätonoh mnohokvetý taliansky“,
* „Pisum sativum L. (partim)“ – hrach siaty, navrhuje sa uviesť správny názov „hrach siaty vrátane pelušky“,
* „Brassica napus L. (partim)“ – kapusta repková pravá, navrhuje sa uviesť správny názov „repka olejka“,
* „Cannabis sativa L.“ – konopa, navrhuje sa uviesť správny názov „konopa siata“,
* „*Gossypium* spp. – bavlna, navrhuje sa uviesť správny názov „bavlník”,
* „Helianthus annuus L.“ – slnečnica, navrhuje sa uviesť správny názov „slnečnica ročná“,
* „Avena sativa L. (vrátane A. byzantina K. Koch)“ - ovos a červený ovos, navrhuje sa uviesť správny názov „ovos siaty a ovos červený“,
* „Oryza sativa L.“ – ryža, navrhuje sa uviesť správny názov „ryža siata“,
* „Sorghum bicolor (L.) Moench subsp. drumondii (Steud.) de Wet es Davidse“ – cirok sudánsky, navrhuje sa uviesť správny názov „cirok sudánska tráva“,
* „xTriticosecale Wittm. ex A. Camus“ – hybridy získané krížením druhov rodu Triticum s druhmi rodu Secale, navrhuje sa uviesť správny názov „tritikale“,
* „Zea mays L.“ (partim) - kukurica, navrhuje sa uviesť správny názov „kukurica siata”,

**b) poľné plodiny – Časť A, Príloha II vykonávacej smernice (EÚ) 2023/1438**

* „Beta vulgaris L.“ – kŕmna repa, navrhuje sa uviesť správny názov „repa kŕmna“,
* „xFestulolium Asch. et Graebn.“ - hybridy získané krížením druhov rodu Festuca s druhmi rodu Lolium, navrhuje sa uviesť správny názov „kostravovec“,
* „Papaver somniferum L.“ – mak, navrhuje sa uviesť správny názov „mak siaty“,

**c) zeleniny - Časť B, Príloha I vykonávacej smernice (EÚ) 2023/1438**

* „Allium fistulosum L.– nová cibuľka alebo cibuľa zimná, navrhuje sa uviesť správny názov „cesnak zimný”,
* „Allium porrum L.“ –pór, navrhuje sa uviesť správny názov „pór pestovaný“,
* „Allium sativum L.“ – cesnak, navrhuje sa uviesť správny názov „cesnak kuchynský“,
* „Allium schoenoprasum L.“ – pažítka, navrhuje sa uviesť správny názov „cesnak pažítkový“,
* „Apium graveolens L.“ – zeler, navrhuje sa uviesť správny názov „zeler voňavý stopkový“,
* „Asparagus officinalis L.“ – špargľa, navrhuje sa uviesť správny názov „asparágus lekársky“,
* „Beta vulgaris L.“- repa obyčajná špenátová alebo mangold, navrhuje sa uviesť správny názov „repy listové (repa obyčajná pravá zeleninová alebo repa obyčajná špenátová - mangold)“,
* „Capsicum annuum L.“ – paprika čili alebo paprika ročná, navrhuje sa uviesť správny názov „paprika ročná štipľavá alebo sladká“,
* „Cichorium endivia L.“ – čakanka štrbáková pravá kučeravá, čakanka štrbáková pravá širokolistá, navrhuje sa uviesť správny názov „čakanka štrbáková“,
* „Cichorium intybus L.“ – čakanka obyčajná siata listová, navrhuje sa uviesť správny názov „čakanka obyčajná siata listová (šalátová)“,
* „Citrullus lanatus (Thunb.) Matsum. et Nakai“ – vodový melón, navrhuje sa uviesť správny názov „dyňa červená“,
* „Cucumis sativus L.“ – uhorky šalátové a uhorky nakladačky, navrhuje sa uviesť správny názov „uhorky siate a uhorky nakladačky“,
* „Cucurbita pepo L.– tekvica alebo cuketa, navrhuje sa upraviť na „tekvica obyčajná pravá -špargľová alebo patizónová”,
* „Foeniculum vulgare Mill.“ – fenikel, navrhuje sa upraviť na „fenikel obyčajný“,
* „Solanum lycopersicum L.“ – rajčiaky, navrhuje sa upraviť na „rajčiak jedlý“,
* „Petroselinum crispum (Mill.) Nyman ex A. W. Hill“ – petržlen, navrhuje sa upraviť na „petržlen záhradný“,
* „Pisum sativum L. (partim)“ – hrach siaty stržňový, peluška a hrach siaty cukrový,navrhuje sa upraviť na „hrach siaty pravý lúskavý, hrach siaty pravý stržňový, hrach siaty pravý cukrový“,
* „Raphanus sativus L.“ – reďkovka, reďkev čierna, navrhuje sa upraviť na „reďkev siata pravá, reďkev siata čierna“,
* „Rheum rhabarbarumL.“ – rebarbora, navrhuje sa upraviť na „rebarbora vlnitá“,
* „Spinacia oleracea L.“ – špenát, navrhuje sa upraviť na „špenát siaty“.

**K bodu 3**

V prílohe č. 4 nariadenia vlády sa dopĺňa vykonávacia smernica Komisie (EÚ) 2023/1438.

**K čl. II**

Navrhuje sa účinnosť nariadenia vlády od 1. januára 2024 tak, aby sa návrhom nariadenia vlády zabezpečilo riadne a včasné prebratie vykonávacej smernice (EÚ) 2023/1438.